b'\n_START_ARTICLE_\nWyomingin veril\xc3\xb6yly\n_START_SECTION_\nBrittil\xc3\xa4iset joukot\n_START_PARAGRAPH_\nToukokuussa 1778 majuri John Butler v\xc3\xa4rv\xc3\xa4si vapaaehtoisia sotilaita Wyominglaakson amerikkalaisasutusta vastaan. Useimmat v\xc3\xa4rv\xc3\xa4tyist\xc3\xa4 olivat Kanadaan paenneita lojalisteja, jotka muodostivat \xe2\x80\x9dButlerin rangerien\xe2\x80\x9d perustan. Lis\xc3\xa4ksi Butler neuvotteli New Yorkin vaikutusvaltaisimman intiaanijohtaja Joseph Brantin kanssa t\xc3\xa4m\xc3\xa4n liittymisest\xc3\xa4 tulevaan hy\xc3\xb6kk\xc3\xa4ykseen. Brant ep\xc3\xa4r\xc3\xb6i, mutta kehotti Butleria ottamaan yhteytt\xc3\xa4 senecojen sotap\xc3\xa4\xc3\xa4llik\xc3\xb6ihin Cornplanteriin ja Sayenqueraghtaan, jotka sotureineen kantoivat kaunaa amerikkalaisille. Lyhyen neuvottelun p\xc3\xa4\xc3\xa4tteeksi 500\xe2\x80\x93800 irokeesi\xc3\xa4 liittyi Butlerin armeijaan.\n_START_SECTION_\nAmerikkalaiset joukot\n_START_PARAGRAPH_\nKes\xc3\xa4kuun lopulla 1778 amerikkalaiset saivat tiedon Butlerin armeijan saapumisesta laaksoon. Siirtokuntien armeijan everstit Zebulon Butler ja Nathan Denisson ker\xc3\xa4siv\xc3\xa4t nopeasti paikalle noin 400 vapaaehtoista, jotka asettuivat puolustusasemiin Fort Fortyn linnakkeen 50 varusmiehen tueksi. Eversti Denisson pyysi my\xc3\xb6s apua Washingtonin p\xc3\xa4\xc3\xa4majasta, joka kuitenkin kielt\xc3\xa4ytyi t\xc3\xa4ydennysjoukkojen l\xc3\xa4hett\xc3\xa4misest\xc3\xa4._NEWLINE_Kun taisteluun valmistautuneet Fort Fortyn puolustajat n\xc3\xa4kiv\xc3\xa4t Butlerin rangerien polttavan v\xc3\xa4liaikaiset tukikohtansa, he uskoivat n\xc3\xa4iden vet\xc3\xa4ytyv\xc3\xa4n laaksosta. Butler ja Denisson varoittivat alaisiaan l\xc3\xa4htem\xc3\xa4st\xc3\xa4 takaa-ajoon, kunnes vihollisen lukum\xc3\xa4\xc3\xa4r\xc3\xa4st\xc3\xa4 saataisiin varmuus. Miehet syyttiv\xc3\xa4t everstej\xc3\xa4 pelkuruudesta ja valitsivat uudet komentajat johtamaan lojalistien takaa-ajoa.\n_START_SECTION_\nVeril\xc3\xb6yly\n_START_PARAGRAPH_\nButlerin rangerit johdattivat takaa-ajajansa avoimelle niitylle, jossa n\xc3\xa4m\xc3\xa4 joutuivat kaksipuolisen sivustatulen kohteeksi. Amerikkalaiset maastoutuivat ja yrittiv\xc3\xa4t per\xc3\xa4\xc3\xa4nty\xc3\xa4, mutta seneca-soturit sulkivat heid\xc3\xa4n tiens\xc3\xa4. Lyhyen ajan sis\xc3\xa4ll\xc3\xa4 kolmasosa amerikkalaisista j\xc3\xa4i kuolleena taistelukent\xc3\xa4lle tai l\xc3\xa4heiselle joelle, jonne he pakenivat. Majuri Butler yritti hillit\xc3\xa4 irokeesien raivoa ja suojella n\xc3\xa4iden ottamia vankeja. Intiaanit olivat kuitenkin t\xc3\xa4ynn\xc3\xa4 voitonhuumaa p\xc3\xa4\xc3\xa4stess\xc3\xa4\xc3\xa4n kostamaan amerikkalaisille aiempien taisteluiden erimielisyydet. Irokeesit kuljettivat osan vangeistaan muualle ja kiduttivat n\xc3\xa4m\xc3\xa4 kuoliaiksi._NEWLINE_Veril\xc3\xb6ylyn j\xc3\xa4lkeisen\xc3\xa4 p\xc3\xa4iv\xc3\xa4n\xc3\xa4 lojalistien joukot valtasivat kaikki Wyominglaakson linnakkeet ja polttivat satoja asumuksia. Joidenkin l\xc3\xa4hteiden mukaan majuri Butler suojeli siviiliv\xc3\xa4est\xc3\xb6\xc3\xa4 irokeesien julmuuksilta ja yritti l\xc3\xb6yt\xc3\xa4\xc3\xa4 naisille ja lapsille turvan laakson ulkopuolelta. Samalla h\xc3\xa4n lupasi, ett\xc3\xa4 laakson asukkaat saavat pit\xc3\xa4\xc3\xa4 henkens\xc3\xa4 ja loput omaisuutensa, jos eiv\xc3\xa4t en\xc3\xa4\xc3\xa4 nouse Englantia vastaan. Joidenkin l\xc3\xa4hteiden mukaan irokeesit eiv\xc3\xa4t piitanneet Butlerin lupauksista, vaan ry\xc3\xb6stiv\xc3\xa4t ja tappoivat useita laakson asukkaita. Butlerin oman raportin mukaan irokeesit n\xc3\xa4yttiv\xc3\xa4t h\xc3\xa4nelle 227 p\xc3\xa4\xc3\xa4nahkaa, jotka he olivat ottaneet veril\xc3\xb6ylyn aikana ja sen j\xc3\xa4lkeen. Yli 300 patrioottien puolella olleen sotilaan ja siviilin uskotaan saaneen surmansa veril\xc3\xb6ylyn aikana. Lis\xc3\xa4ksi moni veril\xc3\xb6yly\xc3\xa4 mets\xc3\xa4\xc3\xa4n paennut menehtyi my\xc3\xb6hemmin j\xc3\xa4\xc3\xa4ty\xc3\xa4\xc3\xa4n luonnon armoille._NEWLINE_J\xc3\xa4lkeenp\xc3\xa4in veril\xc3\xb6ylyst\xc3\xa4 syytettiin mohawkien p\xc3\xa4\xc3\xa4miest\xc3\xa4 Joseph Brantia, joka oli tapahtumahetkell\xc3\xa4 kokonaan toisaalla. Wyomingin veril\xc3\xb6yly yhdess\xc3\xa4 Butlerin joukkojen my\xc3\xb6hempien hy\xc3\xb6kk\xc3\xa4ysten kanssa kuitenkin k\xc3\xa4\xc3\xa4nsi amerikkalaisten huomion irokeesien julmuuteen, mik\xc3\xa4 my\xc3\xb6hemmin johti entist\xc3\xa4 aggressiivisempiin toimiin irokeeseja vastaan. George Washingtonin p\xc3\xa4\xc3\xa4t\xc3\xb6ksell\xc3\xa4 Amerikan siirtokuntien armeija teki suuren sotilasoperaation irokeesien maaseudulle vuoden 1779 aikana ja tuhosi n\xc3\xa4iden kyl\xc3\xa4t, pellot ja puutarhat.'